b'\n_START_ARTICLE_\nPrins Wilhelms Pal\xc3\xa6\n_START_PARAGRAPH_\nPrins Wilhelms Pal\xc3\xa6, oprindeligt von der Ostens Pal\xc3\xa6 er et tidligere adelspal\xc3\xa6 i Frederiksstaden, K\xc3\xb8benhavn. Det har hovedfacade til Sankt Ann\xc3\xa6 Plads 13 og sidefacade til Amaliegade (nr. 1, der dog ikke er i brug)._NEWLINE_Bygningen er opf\xc3\xb8rt 1749-51 i rokokostil i k\xc3\xa6lder og tre etager. Facaden mod pladsen har 13 fag, mens facaden mod Amaliegade har 11 fag. Facadernes to midtrisalitter er refendfuget._NEWLINE_Bygherren var gehejmer\xc3\xa5d Wilhelm August von der Osten. Arkitekten er ukendt, men der er ingen tvivl om, at tegningerne i hvert fald er blevet censureret af \xe2\x80\x93 og m\xc3\xa5ske udf\xc3\xb8rt af \xe2\x80\x93 Nicolai Eigtved, for bygningen opfylder de skrappe krav, som Eigtved stillede til facadeinddelingen._NEWLINE_En senere ejer var baron Charles August Selby, i hvis ejertid pal\xc3\xa6et blev kendt som Den Selbyske G\xc3\xa5rd. Han solgte i 1804 pal\xc3\xa6et for 36.000 Rdl. til kejserlig romersk generalkonsul Romeis. 1826 blev pal\xc3\xa6et k\xc3\xb8bt af kong Frederik VI, som stillede det til r\xc3\xa5dighed for prins Vilhelm X af Hessen-Kassel, der boede her til 1839, hvor han med sin familie flyttede til Amalienborg, Brockdorffs pal\xc3\xa6. 1878 blev pal\xc3\xa6et k\xc3\xb8bt af restaurat\xc3\xb8r Lars Larsen, der kaldte stedet for Larsens Lokale. Senere vendte han tilbage til navnet Prins Wilhelms Pal\xc3\xa6, og folkeviddet d\xc3\xb8bte derfor pal\xc3\xa6et "Prins Larsens Pal\xc3\xa6"._NEWLINE_Den 28. november 1907 blev Kvindelig L\xc3\xa6seforening stiftet p\xc3\xa5 initiativ af Sophie Alberti ved en generalforsamling i pal\xc3\xa6ets store sal. Der var stor tilslutning til sagen, og de 1.700 fremm\xc3\xb8dte kvinder kunne ikke alle f\xc3\xa5 en plads._NEWLINE_Ejendommen har siden 1920\'erne v\xc3\xa6ret hoveds\xc3\xa6de for olieselskaberne DDPA (Det Danske Petroleums Aktieselskab), siden Dansk Esso og sidst Statoils aktiviteter. Pal\xc3\xa6et blev fredet i 1918, men alligevel kunne DDPA i \xc3\xa5rene 1922-23 foretage en st\xc3\xb8rre ombygning, der forh\xc3\xb8jede pal\xc3\xa6et med en etage og desuden \xc3\xa6ndrede taget til mansardtag. Arkitekter for ombygningen var Niels Hauberg og Frederik L. Levy. I Dansk Essos ejertid blev bygningen restaureret ved Alf Cock-Clausen._NEWLINE_Statoil er nu fraflyttet, og pal\xc3\xa6et ejes af ejendomsselskabet Jeudan A/S. F\xc3\xb8rst Ole Hagen og siden Ole Hagen arkitekter har siden 1970 v\xc3\xa6ret fast arkitekt for bygningen.'